**Balatonföldvár Város Önkormányzata Képviselő-testületének**

**2/2022. (I. 28.) önkormányzati rendelete**

**a közösségi együttélés alapvető szabályairól és megszegésük jogkövetkezményeiről**

Balatonföldvár Város Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva a következőket rendeli el:

**1. §**

E rendelet alkalmazásában a közösségi együttélés alapvető szabályaival ellentétes magatartás az a tevékenység vagy mulasztás, amely nem minősül szabálysértésnek vagy bűncselekménynek, és e rendelet a közösségi együttélés alapvető szabályaival ellentétes magatartásnak minősíti.

**2. §**

(1) A közösségi együttélés alapvető szabályainak megszegése miatt közigazgatási eljárás lefolytatására, és ezzel kapcsolatban szankció alkalmazására, átruházott hatáskörben, a jegyző jogosult.

(2) A közösségi együttélés alapvető szabályainak megszegése miatt bármely személy vagy szervezet bejelentést tehet. A bejelentésnek lehetőség szerint tartalmaznia kell a szabályszegő nevét, címét vagy székhelyét, a szabályszegő magatartás helyének, időpontjának, körülményeinek leírását és a bizonyítási eszközök megjelölését.

(3) A közösségi együttélés alapvető szabályainak megszegése miatt az eljárás kizárólag hivatalból indítható meg, mely akkor sem minősül kérelemre indult eljárásnak, ha a szabályszegő magatartást természetes személy, jogi személy vagy jogi személyiséggel nem rendelkező szervezet jelenti be.

(4) Az eljárás megindítására a közösségi együttélés alapvető szabályai megszegésének észlelésétől számított 30 napon belül van lehetőség.

(5) Amennyiben a közösségi együttélés alapvető szabályainak megszegése gépjárművel történik, és a szabályszegő személye a helyszínen nem válik ismertté, az eljárást a gépjármű, nyilvántartásba bejegyzett üzembentartójával, jogszerű üzemeltetőjével, ezek hiányában tulajdonosával szemben kell lefolytatni.

**3. §**

(1) A közösségi együttélés alapvető szabályait megszegő természetes személy

*a)* ötezer forinttól kétszázezer forintig terjedő közigazgatási vagy

*b)* ötezer forinttól ötvenezer forintig terjedő helyszíni

bírsággal sújtható.

(2) A közösségi együttélés alapvető szabályait megszegő jogi személy és jogi személyiséggel nem rendelkező szervezet

*a)* tízezer forinttól kétmillió forintig terjedő közigazgatási vagy

*b)* tízezer forinttól ötszázezer forintig terjedő helyszíni

bírsággal sújtható.

(3) Ismétlődő vagy folyamatos szabályszegés esetén a közigazgatási bírság ismételten is kiszabható.

(4) A helyszíni bírság kiszabására a közterület-felügyelő jogosult.

**4. §**

A kiszabott közigazgatási bírságot az elsőfokú határozat véglegessé válásától számított 15 napon belül, a határozathoz mellékelt készpénz-átutalási megbízáson vagy banki átutalással Balatonföldvár Város Önkormányzata 11743040-15396059-03610000 számú bírság számlájára kell megfizetni.

**5. §**

(1) Aki a közterület használata során

*a)* parkosított területre, zöldfelületre járművel ráhajt, azon parkol,

*b)* a közterületi kerti építményeket, berendezéseket, díszburkolatokat rendeltetésellenesen használja,

*c)* dísznövényeket engedély nélkül leszedi, megcsonkítja, eltávolítja,

*d)* házaló kereskedést folytat,

*e)* kempingezést, sátorozást folytat, gépjárművel szállás céljából tartózkodik,

*f)* vállalkozói tevékenység ellátásához, magángazdálkodáshoz szükséges gépet, gépjárművet vagy üzemképtelen járművet közterületen tárol, veszélyelhárítás kivételével járművet ott javít,

*g)* közterületet lezár, lehatárol, azon a közlekedést bármilyen formában ellehetetleníti, járdákon, tereken a közforgalmat akadályozza,

a közösségi együttélés alapvető szabályaival ellentétes magatartást valósít meg.

(2) Aki a közterületet, engedély nélkül, rendeltetésétől eltérő célra veszi igénybe, különösen:

*a)* adományt gyűjt, házaló adománygyűjtést folytat,

*b)* a közterületen bármely anyagot elhelyez, tárol,

*c)* a közterületről stégkapcsolatot létesít,

a közösségi együttélés alapvető szabályaival ellentétes magatartást valósít meg.

(3) Aki a közterület bontására vonatkozó szabályokat megszegi

*a)* közterület-bontási hozzájárulás nélkül közterületet felbont,

*b)* a közterület-bontási hozzájárulás határidejének lejárta után, annak meghosszabbítása nélkül, a közterületen munkát végez,

*c)* a hozzájárulásban előírt kötelezettségeket megszegi,

*d)* a forgalombiztonsági okból előírt azonnali helyreállítási kötelezettségének nem tesz eleget,

*e)* a bontás utáni helyreállítási munkálatok műszaki előírásait nem tartja be,

a közösségi együttélés alapvető szabályaival ellentétes magatartást valósít meg.

(4) Aki a kiemelt városrészek forgalmi rendjére vonatkozó szabályokat megszegi

*a)* a tilalommal érintett közterületen nem a szükséges ideig, hanem 120 perc időtartamot meghaladóan várakozik,

*b)* az engedélyt jogosulatlanul vagy nem az engedélyben meghatározott célra használja,

*c)* az engedély érvényességének ellenőrzéséhez a gépjármű szállítással kapcsolatos dokumentumait (szállítólevél, fuvarokmány, menetlevél) nem mutatja be

a közösségi együttélés alapvető szabályaival ellentétes magatartást valósít meg.

**6. §**

Aki a rendezett településkép érdekében

*a)* évente első alkalommal legkésőbb április 1-ig, majd azt követően október 15-ig folyamatosan nem tartja karban ingatlana közterületről is látható zöldterületeit,

*b)* a belterületi ingatlanával határos közterület burkolt és zöldfelületeit a telekhatártól az úttest széléig folyamatosan nem tartja karban, a kinyúló ágak és bokrok nyeséséről nem gondoskodik,

*c)* az ingatlanával határos árok, folyóka, áteresz folyamatos karbantartásával a csapadékvíz zavartalan lefolyását nem biztosítja,

a közösségi együttélés alapvető szabályaival ellentétes magatartást valósít meg.

**7. §**

Aki a temetőbe(n)

*a)* segítő kutya kivételével kutyát bevisz,

*b)* az üzemeltető előzetes engedélye nélkül oda bármilyen anyagot beszállít vagy onnan elszállít,

*c)* szemetet, hulladékot, virág- és koszorúmaradványt nem a kijelölt helyen rak le,

*d)* gépjárművel engedély nélkül közlekedik,

*e)* hangoskodással, zajkeltéssel a szertartások rendjét, a hely kegyeleti méltóságát, a látogatók kegyeleti érzéseit zavarja,

a közösségi együttélés alapvető szabályaival ellentétes magatartást valósít meg.

**8. §**

Aki

*a)* az utcanévtábla kihelyezését és az azzal járó munkálatokat akadályozza,

*b)* a kihelyezett utcanévtábla szövegét megváltoztatja, olvashatatlanná teszi, vagy a kezelő hozzájárulása nélkül eltávolítja,

*c)* új építmény esetén a használatbavételi engedély kiadásától számított 30 napon belül a házszámtáblát jól láthatóan, valamint a postaládát nem helyezi ki,

*d)* címváltozás esetén az új lakcím igazolvány kiadásától számított 30 napon belül nem gondoskodik az új címnek megfelelő házszámtábla jól látható kihelyezésről,

a közösségi együttélés alapvető szabályaival ellentétes magatartást valósít meg.

**9. §**

Aki a növények telepítése során a növények telepítési távolságáról szóló önkormányzati rendeletben foglalt szabályokat nem tartja be, a közösségi együttélés alapvető szabályaival ellentétes magatartást valósít meg.

**10. §**

Aki zajt keltő tevékenység végzése során

*a)* belterületi ingatlanon a háztartás, az ingatlan- és közterület karbantartás körébe tartozó zajt keltő tevékenységet hétköznap nem 9-19 óra között, szombaton nem 9-12 óra és 15-19 óra között, vasárnap és ünnepnap nem 9-12 óra között végez, hanem motoros háztartási gépeket, így különösen: fűnyírót, lombszívó-fúvót, fűrészt, gyorsvágót, köszörűt ettől eltérő időpontban üzemeltet, használ,

*b)* belterületi ingatlanon, zeneszolgáltatás kivételével, egyéni vagy társas vállalkozás keretében, jövedelemszerző tevékenysége során zajt keltő tevékenységét, zajt keltő motoros berendezés/gép/eszköz üzemeltetését hétköznap nem 7-19 óra között, szombaton nem 7-12 között végzi, vagy vasárnap és ünnepnapon zajt keltő tevékenységet végez, zajt keltő motoros berendezés/gépet/eszközt üzemeltet – kivéve a sürgős hibaelhárítás céljából történő munkavégzést,

a közösségi együttélés alapvető szabályaival ellentétes magatartást valósít meg.

**11. §**

Hatályát veszti a közösségi együttélés alapvető szabályairól és megszegésük jogkövetkezményeiről szóló 6/2019. (IV.5.) önkormányzati rendelet.

**12. §**

Ez a rendelet 2022. február 1-jén lép hatályba.

Balatonföldvár, 2022. január 27.

**Holovits György Huba Köselingné dr. Kovács Zita**

**polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2022. január 28. napján.

**Köselingné dr. Kovács Zita**

**jegyző**